CELEX: C2006/281/09
Language: el
Date: 2006-11-18 00:00:00
Title: Υπόθεση C-300/04: Απόφαση του Δικαστηρίου (τμήμα μείζονος συνθέσεως) της 12ης Σεπτεμβρίου 2006 (αίτηση του Nederlandse Raad van State, Κάτω Χώρες, για την έκδοση προδικαστικής αποφάσεως) — M. G. Eman, O. B. Sevinger κατά College van burgemeester en wethouders van Den Haag (Ευρωπαϊκό Κοινοβούλιο — Εκλογές — Δικαίωμα του εκλέγειν — Προϋπόθεση διαμονής στις Κάτω Χώρες για τους Ολλανδούς υπηκόους της Αρούμπα — Ιθαγένεια της Ενώσεως)

18.11.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/5
            
         Απόφαση του Δικαστηρίου (τμήμα μείζονος συνθέσεως) της 12ης Σεπτεμβρίου 2006 (αίτηση του Nederlandse Raad van State, Κάτω Χώρες, για την έκδοση προδικαστικής αποφάσεως) — M. G. Eman, O. B. Sevinger κατά College van burgemeester en wethouders van Den Haag
   (Υπόθεση C-300/04) (1)
   
   (Ευρωπαϊκό Κοινοβούλιο - Εκλογές - Δικαίωμα του εκλέγειν - Προϋπόθεση διαμονής στις Κάτω Χώρες για τους Ολλανδούς υπηκόους της Αρούμπα - Ιθαγένεια της Ενώσεως)
   (2006/C 281/09)
   Γλώσσα διαδικασίας: η ολλανδική
   Αιτούν δικαστήριο
   Nederlandse Raad van State
   Διάδικοι στην υπόθεση της κύριας δίκης
   
      Προσφεύγοντες: M. G. Eman, O. B. Sevinger
   
      Καθού: College van burgemeester en wethouders van Den Haag
   Αντικείμενο της υποθέσεως
   Ερμηνεία των άρθρων 17 ΕΚ και 19 ΕΚ σε συνδυασμό με τα άρθρα 189 ΕΚ, 190 ΕΚ και 299 ΕΚ — Εφαρμογή των διατάξεων περί ιθαγενείας της Ενώσεως στους κατοίκους των υπερποντίων χωρών και εδαφών — Δικαίωμα ψήφου, στις εκλογές για το Ευρωπαϊκό Κοινοβούλιο, των κατοίκων των Ολλανδικών Αντιλλών και της Αρούμπα εξαρτώμενο από την προϋπόθεση κατοικίας στις Κάτω Χώρες επί δέκα έτη
   Διατακτικό της αποφάσεως
   
               1)
            
            
               Άτομα που έχουν την ιθαγένεια κράτους μέλους και διαμένουν ή κατοικούν σε έδαφος ανήκον στις Υπερπόντιες Χώρες και Εδάφη κατά την έννοια του άρθρου 299, παράγραφος 3, ΕΚ μπορούν να επικαλούνται τα δικαιώματα που αναγνωρίζονται στους πολίτες της Ενώσεως δυνάμει του δεύτερου μέρους της Συνθήκης ΕΚ.
            
         
               2)
            
            
               Στο παρόν στάδιο της εξελίξεως του κοινοτικού δικαίου, τίποτε δεν απαγορεύει στα κράτη μέλη, εφόσον τηρούν το κοινοτικό δίκαιο, να καθορίζουν τις προϋποθέσεις ασκήσεως του δικαιώματος του εκλέγειν και του εκλέγεσθαι στις εκλογές για το Ευρωπαϊκό Κοινοβούλιο, χρησιμοποιώντας ως κριτήριο την κατοικία στην επικράτεια εντός της οποίας διεξάγονται οι εκλογές, η αρχή της ίσης μεταχειρίσεως όμως απαγορεύει τα επιλεγέντα κριτήρια να έχουν ως αποτέλεσμα τη διαφορετική μεταχείριση των υπηκόων που τελούν σε παρόμοιες καταστάσεις, εφόσον αυτή η διαφορετική μεταχείριση δεν δικαιολογείται αντικειμενικά.
            
         
               3)
            
            
               Η εσωτερική νομοθεσία κάθε κράτους μέλους διέπει τον καθορισμό των μέτρων που παρέχουν τη δυνατότητα αποκαταστάσεως των δικαιωμάτων [rechtsherstel] ατόμου που, λόγω εθνικής διατάξεως αντίθετης προς το κοινοτικό δίκαιο, δεν ενεγράφη στους εκλογικούς καταλόγους για την ανάδειξη των μελών του Ευρωπαϊκού Κοινοβουλίου στις 10 Ιουνίου 2004 και δεν μπόρεσε, ως εκ τούτου, να μετάσχει στις εν λόγω εκλογές. Τα μέτρα αυτά, τα οποία μπορούν να περιλαμβάνουν την αποκατάσταση της ζημίας που προκλήθηκε λόγω παραβάσεως του κοινοτικού δικαίου καταλογιζομένης στο κράτος, πρέπει να σέβονται τις αρχές της ισοδυναμίας και της αποτελεσματικότητας.
            
         
      (1)  ΕΕ C 228 της 11.9.2004.